"Days of Thunder"      "Top Gun", ainult et lennukite asemel on ralliautod. Ehkki minu jaoks on igasugune rallisport madalam kui  muru ning umbes sama huvitav kui savipottide valmistamine, oli see film päris nauditav. Muidugi mitte ühes tükis - ma vaatasin seda kolmes osas kolm päeva, ja nii oli ta hea. Vahelduseks pidevatele tulistamisfilmidele.    Film jätkab "Top Gun"-i liini - kanged mehed juhivad vägevaid masinaid ning jõllitavad armunult üksteise poole. Naised on kah, aga ainult selleks, et neid tahaplaanile jätta ning ülistada teiste meeste nimel eluga riskimist.    Tom Cruise'i mängitud peategelase nimi on  Cole Trickle, mis on ilmselt kõige otsesem kutse pedebaari peale Marion "Cobra" Cobretti't. Rallisõitjate jakkidel ning autode kapottidel on tihti kiri "enjoy MELLO YELLO", mille kohta Ruthlessreviews teab rääkida, et see tähendavat kuldset dušši.    Kokkuvõtteks on "Days of Thunder" isegi veidi köitvam kui "Top Gun". Tegevust on lihtsalt rohkem, Cruise elab näiteks üle ilmselt ajaloo rängima autoõnnetuse, tulles välja ainult väikeste vigastustega. Tolles teises filmis ta lennukiga paraku alla ei  kukkunud.